钦定古今图书集成/方舆汇编/职方典/第1125卷 > 《寄题黄鹤简秦开府》明·李东阳
## 钦定古今图书集成/方舆汇编/职方典/第1125卷 > 《寄题黄鹤简秦开府》明·李东阳

扁舟我忆江头泊，曾上高楼访黄鹤。仙踪恍惚不足
论，俯视渊澄仰寥廓。石根嵯岈若天凿，栋宇参差连
地络。断岸秋横赤壁矶，惊流夜溅观音阁。衡岳云开
鸿雁峰，洞庭水落鱼龙宫。使槎贾舶日来往，其上或
与银汉通。鹄飞已识员方势，鹏击似起扶摇风。旧游
髣髴不再到，前日少年今老翁。江东才子中台彦，万
里乾坤迹应半。碧嵩青岱几停车，楚水荆山一挥翰。
登斯楼也记须成，望美人兮君不见。昼日偏明豸绣
衣，炎天不改冰霜面。凭将激浊扬清手，坐使澄江净
如练。归云倦鸟亦何心，目送高飞入霄汉。